ધો-6નું બીજું સેમેસ્ટર શરૂ થશે પણ પુસ્તકો બજારમાં નથી
- સુરત જિલ્લા-તાલુકાનાં વિદ્યાર્થીઓ-વાલીઓ પરેશાન
- સંબંધિતોને રજૂઆતો છતાં પરિણામ શૂન્ય
સુરત, તા.31 ઓક્ટોબર, 2012
ધોરણ-6માં સેમેસ્ટર પદ્ધતિ દાખલ કરી છે પરંતુ સુરત જિલ્લા-તાલુકાની ખાનગી શાળાઓનાં વિદ્યાર્થીઓને તેનાં પુસ્તકો નહીં મળતા વિદ્યાર્થીઓ અને વાલીઓ પરેશાન થઇ ગયા છે. બીજી તરફ સંબંધિતોને આ મુદ્દે અનેક વખત રજૂઆત કરી હોવાછતાં આજ દિન સુધી તેનું કોઇ પરિણામ નહીં મળતા તંત્ર સામે લોકો નારાજગી વ્યક્ત કરી છે.
પ્રાપ્ત વિગતો અનુસાર આ વર્ષથી જ પ્રાથમિક શિક્ષણ, ધોરણ-6માં સેમેસ્ટર પદ્ધતિ દાખલ કરવામાં આવી છે. પરંતુ સુરત જિલ્લા-તાલુકાની વાત કરીએ તો અહીંની ખાનગી શાળાઓનાં વિદ્યાર્થીઓને આ પુસ્તકો બજારમાં તપાસ કરવા છતાં મળતા નથી અને દુકાનદારો કહે છે કે અમારી પાસે તો આવ્યા જ નથી.
બીજી તરફ સરકારી શાળાઓમાં આ પુસ્તકો ઉપલબ્ધ થઇ ગયા છે. લોકોએ એવો પ્રશ્ન પણ ઉઠાવ્યો છે કે જો પુસ્તકો વિદ્યાર્થીઓને પહોંચી શકે તેમ ન હોત તો એક વર્ષ બાદ આ સેમેસ્ટર પદ્ધતિ શરૂ કરાવવી જોઇતી હતી પરંતુ ઉતાવળિયા નિર્ણયોને કારણે વિદ્યાર્થીઓએ હેરાન થવું પડે છે.